8 הוחזק כפרן
קטגוריות: ש_ס / לו שבועות / שבועות - הרב יהודה אלבוים / מ_מ

**בס''ד**

**הוחזק כפרן**

א'. עיין שיטמ"ק בב"מ דף ד. מרבינו חננאל שדין הוחזק כפרן הוא דין דרבנן, ועיין תומים סימן צ' סוף ס"ק י' דכתב דקנס חז"ל הוא.

ב'. עיין חידושי הר"ן ב"מ טז: ד"ה ומשום ושם י"ז. ד"ה וכי אמרינן, דריעא טענתיה דכפרן, וכן הוא בנמוק"י שם, ועיין בספר התרומות שהובא בבית יוסף בסימן ע"א סעיף כ"ג, ובסמ"ע שם ס"ק כ"ד, דאיתרע נאמנותו - ויש לפרש שלטענת ברי נצרך סתמא שאומר אמת, כדמוכח בתוס' שבועות מה: סוף ד"ה מתוך - - ועיין מחלוקת רש"י ב"מ יז. ד"ה והעדים, עם הרא"ש ושאר הראשונים שם, ורא"ש ב"ב פ"א סוף סימן ט' -

ג'. עיין שער משפט סי' ע''ט סק''ג דכתב הוחזק כפרן לא שייך בפיקדון ומשום שאין כתוב בדין הוחזק כפרן שטענתו אינה טענה, אלא רק שטענת אידך עדיפה מטענת הכפרן שראינו שרצה לכפור, וזה לא שייך בנאנסו דאידך אין טוען ברי, וממילא גם יכול לטעון החזרתי במיגו דנאנסו.

ד'. מבואר בשבועות דף ל"ד, וכן נפסק בשו"ע סימן ע''ט סעי' ד' דגם כשדי בטענת שמא ליפטר, כשהוחזק כפרן הוי כלא טען כלל ומוציאים ממנו - ומבואר שבכוח ברי להוציא כשאין שמא כנגדו, וכן הוא לכאורה בטור סימן קח סעי' ד' - ולכאורה מבואר שהוחזק כפרן אין לו כח טענה כלל, ואינו מצד חשש משקר, כ''כ בקובץ שמועות ב"מ אות י"ב - ועיין שער משפט סי' ע''ט סק''ה דמהני מיגו בהוחזק כפרן, ולכאורה אין מיגו בלא טענה כמו שמיגו של מי שאינו בעל דין לא מהני -

ה'. עיין שער משפט סי' ע''ט סק''ג, שתמה בהך דין דחשוד על השבועה אין נאמן בשבועה אף על ממון אחר, מדוע אין לו דין הוחזק כפרן כשאינו חייב שבועה, כגון בכופר הכל, ועיין בעל המאור ריש ב"מ, וברא"ש ב"מ פ"א סימן מ"ב, דרוב הראשונים סבירא להו דהוחזק כפרן גרע מחשוד, שנוטל הלה בלא שבועה - ואם הוחזק כפרן אינו משום חשש משקר, אלא שאיבד את זכות הטענה בממון שכפר בו, אולי מיושב קושיית השער משפט -

ו'. בכסף משנה בפ"ד מלווה ולווה ה"י, הביא תשובת הרשב"א דהוחזק כפרן ענינו משום חזקה שלא יפרענו אלא בעדים, ועיין חזו"א ב"ק סימן כ' ס"ק י"א ד"ה מיהו עיקר - וצ"ע אי יטען שפרע בפני פלוני ופלוני והלכו למדינת הים -

ז'. בשער משפט סי' ע''ט סק''ג כתב על פי דברי הרשב"א הנ"ל דלא שייך הוחזק כפרן בפיקדון, דלגבי אונסים לא שייך סברא זו, וממילא נאמן בהחזרתי במיגו דנאנסו.

ח'. עוד כתב על פי הרשב"א הנ"ל דרק כשטוען שפרע אחר שהוחזק כפרן אינו נאמן, אך כשטוען שפרע לפני שהוחזק כפרן נאמן, ובראשונים - ובכללם הרשב"א - בב"ב מפורש לא כך.

ט'. לשון הגמרא ב"מ יז. 'הוחזק כפרן לאותו ממון', עיין בעל המאור ריש ב"מ וריטב"א ב"מ ד. ד"ה מה להצד, ובית יוסף סימן ע"ט סעיף ה' שהוכיחו שבממון אחר נאמן, ועיין בטור ובית יוסף סימן ע''א סעי' כ''ג, וצ"ע מדברי תשובת הרשב"א שהובא בסמ"ע בסימן ע''ט סעי' י''ג, ובש"ך שם ס"ק ט"ו, וצ"ע בדברי הרעק"א בגליון השו"ע בסימן ע"ט סעיף ד' - ואולי יתיישב על פי דברי התוס' שבועות לד: ד"ה אתו סהדי, אך עיין שם בפתחי תשובה ס"ק ו' - ועיין שער משפט סי' ע''ט סק''ג דתמה מאי שנא אותו ממון לממון אחר, ועיין לעיל אות ה'.

י'. טען טענת שקר כשפטור מסיבה אחרת, האם הוחזק כפרן: נראה בט"ז סימן ע"ט לסעיף א', וברעק"א שו"ת ח"א סימן קמ"ט, שאין דין הוחזק כפרן - וצ"ל דכל זה רק כשיש ספק לפנינו, כגון בציור הט"ז בתרי ותרי, או בציור הרעק"א כשאין יכול להיפטר בטענה האמיתית שאז אין סתמא שחייב, אלא יש ספק, אך בכל האומר לא לויתי שיש סתמא שלא פרע הוחזק כפרן כמפורש בראשונים בב"ב דף ו. -

י"א. כיצד הדין בספק הוחזק כפרן: בט"ז סימן ע"ט לסעיף א' כתוב שרק משום חזקת כשרות אין דינו כהוחזק כפרן, ועיין להלן אות ט"ו.

י"ב. מדוע כל גזלן אין בו דין הוחזק כפרן לממון שגזל: תומים סימן צ' סוף ס"ק י', קצוה"ח סימן ע"ט ס"ק ה', קובץ שמועות ב"מ אות י"ב - ועיין לעיל אות ד' ה', ועיין סמ"ע סי' ע''ט סקי''ג בשם תשובת הרשב"א ובש"ך שם ס"ק ט"ו.

י"ג. לדעת המל"מ שבאיני יודע אם פרעתיך חייב רק בשמא גרוע, מדוע בהחוזק כפרן שטוען שפרע מוציאים ממנו: קובץ שיעורים חלק ב' סוף סימן ג', קובץ שמועות ב"מ אות י"ב וקובץ שיעורים ב"ב אות תרנ"ו.

י"ד. בהוחזק כפרן ויש תרי שפרע ותרי שלא פרע, האם מוציאים ממנו: בסמ"ע סימן ע"ט ס"ק ב', ובט"ז סימן ע"ט לסעיף א' נראה שמוציאים ממנו.

ט"ו. כשטען טענה וטענתו אינה מתקבלת ומחייבים אותו, האם הוחזק כפרן: בטוען פרעתי תוך זמנו: עיין יד רמ"ה סנהדרין כט: שהוחזק כפרן, וכן הוא בשו"ע סימן ע"ח סעיף א' ובנו"כ שם, ועיין בשיטמ"ק ב"ב ו. מהראב"ד בהודה ואחר כך אמר טעיתי שאינו נאמן, ובכל זאת לא הוחזק כפרן, וכן הוא ברעק"א סימן ע"ט לסעיף י' מהמהרי"ט, ויש לדון כיצד הדין בטענת מחילה שאינו נאמן האם הוחזק כפרן, ועיין רעק"א בגליון השו"ע סימן ע"א לסעיף י"ג.

ט"ז. עיין שו"ת הרשב"א ח"ו סימן רל"ח, בטען לא לויתי וחזר וטען לויתי ופרעתי, ובאו אחר כך עדים שלווה, שנאמן בטענת פרעתי שטען קודם שבאו העדים, ואין אומרים איגלאי על פי העדים שהוחזק כפרן משעה שטען לא לויתי, ועיין חידושי ר' שמואל ב"ב סימן ח' ס"ק ח' ט'.

י"ז. האם נעשה כפרן כשמודה ששיקר: רא"ש בסוגין, טור ושולחן ערוך סימן ע''ט סעי' ט ושער משפט סי' ע''ט סק''ד.

י"ח. הודה שחייב ושוב כופר האם על ידי שכפר הוחזק כפרן, או מכיון שהוחזק כפרן רק על פי הודאתו ולא על ידי עדים אין דינו כהוחזק כפרן: עיין לעיל אות ט"ו מהראב"ד, רש"י מב. ד"ה חייב לשלם, ועיין לחם משנה בפ"ו מטוען ונטען ה"א, וקצוה"ח סי' ע''ט סק''י ושער משפט סי' ע''ט סק''ד.

י"ט. האם יש דין הוחזק כפרן באיסורים: ש"ך יו"ד סימן רל"ב ס"ק נ"ט.